La Universitat Politècnica de Catalunya · BarcelonaTech (UPC) coordina, a través del Centre d'Innovació Tecnològica en Convertidors Estàtics i Accionaments (CITCEA-UPC), el projecte europeu Big Data for OPen Innovation Energy Marketplace (BD4OPEM H2020).
L'objectiu de la iniciativa és impulsar solucions innovadores en big data i intel·ligència artificial aplicades al sector energètic per millorar la gestió de les xarxes elèctriques.
El projecte, finançat per la Unió Europea amb 8 milions d'euros dins del programa de recerca i innovació Horizon 2020, desenvoluparà una plataforma, allotjada al núvol (analytic toolbox) que integrarà serveis basats en intel·ligència artificial per millorar la monitorització, l'operació, el manteniment i la planificació de les xarxes elèctriques de distribució.
L'estratègia del projecte BD4OPEM és compartir i extreure més valor de les dades disponibles proporcionant noves solucions basades en intel·ligència artificial per millorar la gestió de les xarxes elèctriques, en un mercat obert o plataforma pública, on els usuaris trobin el que necessiten utilitzant els serveis prestats per diferents empreses especialitzades.
En aquesta plataforma estaran disponibles, entre d'altres, serveis per detectar errors de mesura, analitzar la topologia i l'observabilitat de xarxes de baixa tensió, realitzar-ne el manteniment predictiu, identificar pèrdues no tècniques, fer estimacions de la flexibilitat de la xarxa −incloent la que procedeix de la infraestructura de recàrrega de vehicles elèctrics−, així com serveis per ajudar en la presa de decisions de futures expansions de la xarxa.
La plataforma d'eines estarà basada en innovació oberta, un nou model de relació entre les empreses del sector i altres agents implicats (universitats, start-up, centres de recerca o altres entitats que promou la col·laboració i l'intercanvi d'idees).
Aquesta plataforma garantirà els fluxos de dades segurs des de proveïdors de dades fins a proveïdors de serveis, acomplint els requisits del Reglament General de Protecció de Dades de la Unión Europea.
Els resultats de BD4OPEM ajudaran a generar creixement en el sector energètic en general, el mercat informàtic europeu i l'ecosistema europeu d'innovació sostenible, generant llocs de treball altament qualificats en els sectors TIC i energètic.
A més, la plataforma BD4OPEM té la possibilitat de convertir-se en una eina de referència del sector energètic i facilitar la introducció de normatives que avancin cap a la Unió Energètica.
Aquests serveis s'implementaran en quatre pilots europeus amb diferents tecnologies renovables instal·lades: a Bèlgica (al Brussels Health Campus, que és una microxarxa que inclou un hospital i una part de la universitat Vrije Universiteit Brussel), Dinamarca (a l'illa de Bornholm, amb punts de recàrrega de vehicle elèctric bidireccionals), Eslovènia (una part de la xarxa elèctrica de distribució d'Elektro Celje), Espanya (una part de la xarxa de distribució d'Estabanell Energia) i Turquia (una part de la xarxa de distribució d'Osmangazi Electric Distribution).
El projecte BD4OPEM, que tindrà una durada de tres anys i mig, compta amb la participació d'un consorci constituït per diferents entitats entre les quals s'inclouen, a més de la UPC, la distribuïdora catalana Estabanell Energia, Atos Research and Innovation, Elektro Celje, Intracom Telecom, Jozef Stefan Institute, Nuvve, Osmangazi Electric Distribution, Odit-e, Sustainable Innovation, Vrije Universiteit Brussel i We Plus.
La iniciativa està promoguda conjuntament pel CITCEA i l'empresa francesa Odit-e, amb el suport d'ACCIÓ, l'agència per a la competitivitat de l'empresa depenent del Departament d'Empresa i Coneixement de la Generalitat de Catalunya en la seva estratègia d'apropament entre empreses internacionals i centres TECNIO.